Kaapstad-lughawe binnekort hernoemKaapstad Internasionale Lughawe (Foto: CapeTown-Airport.co.za) Die departement van vervoer het Maandag gesê prosesse is tans aan die gang om die naam van die Kaapstad Internasionale Lughawe te verander. Dit kom nadat Julius Malema, leier van die EFF, Saterdag by die begrafnisdiens van Winnie Madikizela-Mandela gesê het die ANC moet dié lughawe herdoop na die Winnie Mandela-lughawe om haar nalatenskap te vier. Ishmael Mnisi, woordvoerder van Blade Nzimande, minister van vervoer, het Maandag aan Maroela Media gesê die departement het talle voorstelle ontvang dat die Kaapstad Internasionale Lughawe se naam verander moet word. “Die voorstelle vir name wat direk aan die departement gegee en indirek deur die media voorgestel is, is onder meer Nelson Mandela, Albertina Sisulu, Winnie Madikizela-Mandela en Robert Sobukwe,” het Mnisi gesê. Hy het gesê hoewel die departement steeds besig is met konsultasieprosesse rondom die beoogde naamsverandering, is Nzimande van mening dat ŉ lughawe “van sulke nasionale en internasionale belang” vernoem moet word na “een van ons vryheidsikone wat onverpoosd geveg het teen wit oorheersing en apartheid”. “Minister Nzimande het gesê die uiteindelike doel is om seker te maak dat ons hierdie lughawe vernoem na een van ons helde of heldinne wat besonders bygedra het tot die bereiking van ŉ demokratiese Suid-Afrika – ŉ land wat verenig, nierassig, nieseksisties, demokraties en vooruitstrewend is,” het Mnisi gesê. Volgens Mnisi hoop die departement om die konsultasieproses rondom die lughawe se naamsverandering binne die volgende paar maande af te handel.